**TÁJÉKOZTATÓ A 6 HETES SZAKMAI GYAKORLATRÓL NAPPALI TAGOZATOS HALLGATÓKNAK**

**A szakmai gyakorlatért felelős oktatók:**

* **Gépészmérnök/Járműtechnika** szakos hallgatóknak:

**Dr. Molnár Ildikó** docens, (II em. 232. szoba) email: molnar.ildiko@bgk.uni-obuda.hu

* **Mechatronika** szakos hallgatóknak:

**Langer Ingrid** tanársegéd, (fsz. 28. szoba) email: langer.ingrid@bgk.uni-obuda.hu

A hallgatók tanulmányaik során szakmai gyakorlatot kötelesek elvégezni. A szakmai gyakorlat alapvető szabályait a **Tanulmányi Ügyrend 7§** tartalmazza. (<https://uni-obuda.hu/wp-content/uploads/2019/04/Az_Obudai_Egyetem_Tanulmanyi_Ugyrendje_2023._augusztus_1..pdf>)

**A gyakorlatot olyan munkával kell eltölteni, amely az egyetem képzési céljának megfelel, az oktatott tantárgyakhoz kapcsolódik.** A szakmai gyakorlat időtartama **6 hét**.

***A szakmai gyakorlat elvégzése a záróvizsgára bocsátás feltétele.***

**A szakmai gyakorlat alapvető szabályai**

1. A szakmai gyakorlat célja a szakképzettségnek megfelelő munkahelyen, munkakörben az elméleti és gyakorlati ismeretek összekapcsolása, a szakma gyakorlásához szükséges munkavállalói kompetenciák munkafolyamatokban történő fejlesztése, az anyag-eszköz-technológia ismeretek és gyakorlati jártasságok, valamint a munkafolyamatokban a személyi kapcsolatok és együttműködés, feladatmegoldásokban az értékelő és önértékelő magatartás, az innovációs készség fejlesztése.
2. Az *Egyetem*en kívül teljesítendő szakmai gyakorlat kritérium feltétel, azaz a szakmai gyakorlat teljesítése **feltétele a végbizonyítvány (abszolutórium) kiadásának**. A szakmai gyakorlat időtartamára a tantervben meghatározottak irányadóak.
3. A hallgatónak lehetősége van a szakmai gyakorlatot nemzetközi ösztöndíjprogram keretében is teljesíteni.
4. Kivételes esetben a kar dékánjának engedélyével a szakmai gyakorlat az *Egyetem* valamelyik tanszékén/intézetében is teljesíthető (belső gyakorlóhely).
5. A szakmai gyakorlat **legalább 40 kredit** megszerzését követően **a szorgalmi időszakon kívül** bármikor teljesíthető. (*A szorgalmi időszak alatt elvégzett gyakorlat csak abban az esetben lesz elfogadva, ha a hallgató igazolja, hogy abban az időszakban nem volt aktív a hallgatói jogviszonya*)
6. A hallgató a szakmai gyakorlatot biztosító gazdasági társaságtól, vállalattól, intézménytől **befogadó nyilatkozatot hoz**, amelynek alapján a gyakorlat helyét a kar által meghatározott tanszék/intézet engedélyezi.
7. A gyakorlati képzés teljesítéséről **a gyakorlati hely igazolást**, illetve **a hallgató munkájáról írásos értékelést** ad, amelyet a hallgatónak a Mechatronikai és Járműtechnikai intézethez kell eljuttatnia.
8. Azon hallgatónak, aki a végbizonyítvány megszerzésének feltételeként előírt követelményeket a szakmai gyakorlat kivételével teljesítette, a szakmai gyakorlat teljesítésének igazolásáig a hallgatói jogviszonya szünetel. Az e bekezdés szerinti hallgatói jogviszony szüneteltetésére a *HKr* 36. § (4) bekezdésének rendelkezései vonatkoznak.

**A SZAKMAI GYAKORLAT TELJESÍTÉSÉNEK RENDJE**

1. (1) A hallgató a szakmai gyakorlóhelytől ***Befogadó nyilatkozat***ot hoz, amelynek alapján a gyakorlat helyét a kar által meghatározott tanszék/intézet engedélyezi.
	* 1. **A szakmai gyakorlat megkezdésének feltétele** a TÜ 62. § (2) bekezdése alapján az ***Együttműködési megállapodás*** megkötése.
		2. A **szakmai gyakorlóhely kiválasztása**, a **befogadó nyilatkozat elfogadtatása** és **az együttműködési megállapodás megkötésének ügyintézése** **a hallgató feladata**. A megfelelően kitöltött, keltezéssel, aláírással és pecséttel hitelesített ***Együttműködési megállapodás*** egyik példányát vissza kell juttatni a kar szakmai gyakorlóhely kapcsolattartójához, másik példánya a szakmai gyakorlóhelynél marad.

*Ha a szakmai gyakorlóhely és az egyetem között már van érvényes hatályú* ***Együttműködési megállapodás****, akkor elég csak a pontosan kitöltött, aláírt, lepecsételt* ***Befogadó nyilatkozat*** *leadása*

* + 1. A hallgató a 7.5. § (1) bekezdése szerint ***Hallgatói munkaszerződés*** alapján végezhet munkát. A hallgatói munkaszerződés megkötése a szakmai gyakorlóhely és a hallgató kötelezettsége.
1. (1) A szakmai gyakorlat teljesítése elismerésének feltétele a szakmai gyakorlóhely által kitöltött
	* + 1. ***Igazoló*** és ***Kompetencia értékelő lap***;
			2. ***Beszámoló a szakmai gyakorlatról*** és/vagy
			3. ***Munkanapló***

leadása az illetékes intézetnél.

A szakmai gyakorlat értékelése az igazoló lapon, háromfokozatú skálán történik: kiválóan megfelelt, megfelelt, nem felelt meg.

* + 1. A tantervben előírt szakmai gyakorlat teljesítésének *Neptun*ba történő bejegyzését az intézet oktatási ügyintézője végzi. A bejegyzést a 4.13. §-ban meghatározottak szerint kell rögzíteni.
		2. A nappali munkarendű hallgatóknak is lehetőségük van szakmai gyakorlatukat kiváltani, amennyiben a dokumentáció leadási határidejét megelőző 5 éven belüli a (3) bekezdés c) pontja szerinti munkatapasztalattal rendelkeznek.

**A hallgatók teendői a gyakorlattal kapcsolatban:**

A gyakorlathoz szükséges nyomtatványok ennek az oldalnak az alján megtalálhatók

1. A Szakmai gyakorlat tárgyat a Neptunban NEM KELL FELVENNI.
2. A szakmai gyakorlóhely és az egyetem között ***Együttműködési megállapodást*** kell kötni. Ennek intézése **a hallgató feladata**. A szerződés megfelelően kitöltött, keltezéssel, aláírással és pecséttel hitelesített egyik példányát vissza kell juttatni az intézeti adminisztrációra (**NEM** a gyakorlatot koordináló oktatónak), másik példánya a szakmai gyakorlóhelynél marad.
3. A pontosan kitöltött „**Befogadó nyilatkozat”**-otőszi félév esetén **június 15-ig,** tavaszi félév esetén **január 15**-ig személyesen el kell juttatni **Stein Bálintnak** **az intézeti adminisztrációra**,
4. A gyakorlat teljesítését követően a munkáltató által kitöltött és aláírt „***Igazolólapot”* , a „*Kompetencia értékelő”*** lapot a TÜ-ben megadott határidőig, de legkésőbb az ***őszi félév esetén szeptember 30*-**ig, ***tavaszi félév esetén február 28***-ig a *hallgatók* kötelesek a BGK Mechatronikai és Járműtechnika Intézetbe (fsz. 28.) eljuttatni, vagy emailben **a szakmai gyakorlatért felelős oktatónak** elküldeni. (Igazolni az egyetemen, illetve az egyetem szervezésében külföldön végzett munkát is kell, a felelős oktató aláírásával!)
5. A 4. pontban megjelölt határidőig a hallgatóknak a gyakorlatról **beszámolót vagy munkanaplót kell készíteni** melyben **részletesen** le kell írni a gyakorlati helyen végzett tevékenységet. A beszámolókat a szakmai gyakorlatért felelős oktatónak személyesen vagy emailben kell eljuttatni.
6. A fent megadott határidő elmulasztása esetén a gyakorlat igazolásához szükséges dokumentumok **különeljárási díj ellenében** a **szorgalmi időszak utolsó napjáig** leadhatók. **Az ezután leadott igazolások csak a következő szemeszterben lesznek a Neptunban rögzítve!** (Ez az adott félévben záróvizsgázni szándékozó hallgatókra is vonatkozik!)
7. **A munkahelyi megbízott által aláírt beszámoló/munkanapló beadása és a szakmai gyakorlatért felelős oktató általi elfogadása gyakorlat elismerésének feltétele.**
8. **A szakmai gyakorlat sikeres teljesítését az aktuális szemeszter szorgalmi időszakának végéig a megbízott intézeti adminisztrátor a Neptun rendszerben hivatalos bejegyzésként rögzíti, mely majd az oklevélmelléklet részét képezi.**

Amennyiben a hallgató **nem kap külön értesítést**, úgy a Befogadó nyilatkozatban feltüntetett munkahely **elfogadottnak tekinthető**!

A **beszámoló** elvárt terjedelme kb. 8-10 oldal. A hallgatónak fel kell tüntetnie a felhasznált információforrásokat (szakirodalom, internet címek, vállalati dokumentációk, személyes konzultációk, stb.). A **munkanapló** űrlapja a letölthető dokumentumok között megtalálható. Itt napi bontásban **részletesen** ismertetni kell az az adott napi tevékenységet. (A beszámoló vagy munkanapló közül elég csak az egyiket kell elkészíteni.)

**A vállalat által kijelölt szakembernek** a beszámoló illetve a munkanapló első oldalán aláírásával kell igazolnia azt, hogy a feladatmegoldást megfelelőnek és reálisnak tartja.

A beszámolót/munkanaplót a szakmai gyakorlatért felelős oktató értékeli. Ha nem megfelelő, akkor javításra – újabb határidő kijelölésével – visszaadhatja a hallgatónak.

**TÁJÉKOZTATÓ A 6 HETES SZAKMAI GYAKORLATRÓL LEVELEZŐ TAGOZATOS HALLGATÓKNAK**

Azok az **esti, levelező, vagy távoktatás** munkarendű hallgatók, akik a szakmai gyakorlat dokumentációjának leadási határidejét megelőző **5 éven belül** fennállt – az adott szak szakmai gyakorlatra vonatkozó követelményeinek megfelelő –

* + - 1. munkaviszonnyal;
			2. vállalkozói jogviszonnyal; vagy
			3. Erasmus szakmai gyakorlattal

rendelkeznek, lehetőségük van szakmai gyakorlatukat ezzel kiváltani Ehhez a ***Nyilatkozat szakmai gyakorlat munkatapasztalat alapján történő kiváltásáról*** nyomtatványt kell kitölteni és eljuttatni a Mechatronikai és Járműtechnikai Intézet adminisztrációjára.

Azoknak a levelező tagozatos hallgatóknak, akik az előző bekezdésben megadott feltételeknek nem felelnek meg, a szakmai gyakorlatot a **nappali tagozatos hallgatókra vonatkozó** rendben kell teljesíteni

Dr. Laufer Edit sk.

 intézetigazgató